KOMISSION KERTOMUS EUROOPAN PARLAMENTILLE JA NEUVOSTOLLE

puutavaraa ja puutuotteita markkinoille saattavien toimijoiden velvollisuuksien vahvistamisesta 20. lokakuuta 2010 annetun Euroopan parlamentin ja neuvoston asetuksen (EU) N:o 995/2010 (EU:n puutavara-asetus) nojalla komissiolle siirretyn säädösvallan käyttämisestä

1.JOHDANTO

Asetuksella (EU) N:o 995/2010, jäljempänä ’EU:n puutavara-asetus’, kielletään laittomasti korjatun puutavaran tai sellaisesta puutavarasta valmistettujen puutuotteiden saattaminen markkinoille. EU:n puutavara-asetus on osa laajempaa toimenpidekokonaisuutta, joka perustuu FLEGT-toimintaohjelmaan. FLEGT-toimintaohjelma on EU:n kattava vastaus laittoman puunkorjuun muodostamaan merkittävään ongelmaan ja siitä metsille aiheutuviin tuhoisiin vaikutuksiin. Asetuksella edistetään myös metsäkadosta ja metsien heikkenemisestä aiheutuvien päästöjen vähentämistä sekä metsien ympäristönsuojelullista merkitystä, metsien kestävää hoitoa ja metsien hiilivarastojen lisäämistä kehitysmaissa.

EU:n puutavara-asetuksella otettiin käyttöön kolme velvollisuutta:

1.Asetuksella kielletään laittomasti korjatun puutavaran (puunkorjuumaassa sovellettavan lainsäädännön vastaisesti korjatun puun) tai sellaisesta puutavarasta valmistettujen puutuotteiden saattaminen markkinoille.

2.Asetuksen mukaan toimijoiden, jotka saattavat puutavaraa ja puutuotteita EU:n markkinoille ensimmäisen kerran, on noudatettava asianmukaista huolellisuutta eli varmistettava riskienhallintatoimen avulla, että ainoastaan laillisesti korjattua puutavaraa (puunkorjuumaassa sovellettavan lainsäädännön mukaisesti korjattua puuta) tai sellaisesta puutavarasta valmistettuja puutuotteita saatetaan EU:n markkinoille.

3.Asetuksen mukaan EU:n markkinoille jo saatetulla puutavaralla ja puutuotteilla kauppaa käyvien on säilytettävä tiedot toimittajistaan ja asiakkaistaan (jäljitettävyysvelvoite).

EU:n puutavara-asetus kattaa lukuisia eri puutuotteita, jotka on lueteltu sen liitteessä käyttäen EU:n yhdistetyn nimikkeistön koodeja. Asetuksessa säädetään myös komission hyväksymistä valvontaorganisaatioista, joiden tehtävänä on saattaa toimijoiden käyttöön asianmukaisen huolellisuuden järjestelmiä ja auttaa toimijoita niiden velvollisuuksien täyttämisessä.

EU:n puutavara-asetus hyväksyttiin joulukuussa 2010 ja sitä alettiin soveltaa 3. maaliskuuta 2013. Tänä aikana komissio antoi kaksi muuta kuin lainsäätämisjärjestyksessä hyväksyttävää säädöstä. Ensimmäinen niistä on asianmukaisen huolellisuuden järjestelmää ja valvontaorganisaatioille tehtävien tarkastusten tiheyttä ja luonnetta koskevista yksityiskohtaisista säännöistä 6. heinäkuuta 2012 annettu komission täytäntöönpanoasetus (EU) N:o 607/2012, joka hyväksyttiin EU:n puutavara-asetuksen 18 artiklan 2 kohdan ja menettelystä komissiolle siirrettyä täytäntöönpanovaltaa käytettäessä tehdyn päätöksen 1999/468/EY 5 ja 7 artiklan mukaisesti. Toinen on asetuksessa (EU) N:o 995/2010 tarkoitetuista valvontaorganisaatioiden hyväksymistä tai niiden hyväksynnän peruuttamista koskevista menettelysäännöistä 23. helmikuuta 2012 annettu komission delegoitu asetus (EU) N:o 363/2012, joka hyväksyttiin EU:n puutavara-asetuksen 8 artiklan 7 kohdan mukaisesti.

2.OIKEUSPERUSTA

EU:n puutavara-asetuksen 6 artiklan 3 kohdan mukaan ”komissio voi [...] antaa delegoituja säädöksiä sellaisten täydentävien asiaankuuluvien riskinarviointiperusteiden osalta, joita voidaan tarvita [EU:n puutavara-asetuksessa] tarkoitettujen lisäksi”. Puutavara-asetuksen 8 artiklan 7 kohdan mukaan voidaan antaa delegoituja säädöksiä valvontaorganisaatioiden hyväksymistä tai niiden hyväksynnän peruuttamista koskevien menettelysääntöjen täydentämiseksi, jos saadut kokemukset sitä edellyttävät. Puutavara-asetuksen 14 artiklan mukaan ”komissio voi [...] antaa delegoituja säädöksiä muuttamalla ja täydentämällä [EU:n puutavara-asetuksen] liitteessä olevaa puutavaran ja puutuotteiden luetteloa”.

Puutavara-asetuksen 15 artiklan 1 kohdan mukaan komissiolle ”siirretään [...] valta antaa 6 artiklan 3 kohdassa, 8 artiklan 7 kohdassa ja 14 artiklassa tarkoitettuja delegoituja säädöksiä seitsemän vuoden ajan 2 päivästä joulukuuta 2010 lukien”. Siinä säädetään myös, että ”säädösvallan siirtoa jatketaan ilman eri toimenpiteitä samanpituisiksi kausiksi, jollei Euroopan parlamentti tai neuvosto peruuta siirtoa 16 artiklan mukaisesti”. Kyseisessä kohdassa tarkoitetaan ’samanpituisilla kausilla’ seitsemän vuoden pituisia kausia. Säädösvallan siirtoa jatkettiin ilman eri toimenpiteitä viimeksi 2. päivästä joulukuuta 2017 1. päivään joulukuuta 2024.